Skrywers | HuisVolHart
Karyna is die le Roux-huis se vrou en mamma. Sy hou van kinders (daarom het sy 5), lees, oefen, skryf en speel. En sy sukkel om ons huis netjies te hou want sy sal eerder kuier en speel. Sy het altyd nuwe planne maar maak nie altyd haar ou planne klaar nie.
Karyna het grootgeword op 'n plaas naby Potgietersrus en sukkel nog soms om aan te pas in die stad. Sy studeer Menslike Bewegingskunde en Psigologie aan die NWU Potchefstroomkampus. Sy voltooi haar Honneurs en Meestersgraad in Kinderkinetika.
Sy het 10 jaar lank 'n Kinderkinetika-praktyk gehad maar is sedert 2021 vrou, ma, tuisteskepper en predikantsvrou.
Karyna is getroud met Pieter le Roux, predikant van die Gereformeerde Kerk Wonderboompoort in Pretoria. Hulle het 5 kinders, 1 dogtertjie en 4 seuns. Karyna hou van lees, skryf, oefen, goeie koffie en donker sjokolade.
Innecke is die Dednam-huis se vrou en mamma en mamma-wees is haar alles. Sy het haar roeping gevind daarin en haar lewe draai om haar kinders.
Sy is ook 'n boekhouer wat tussendeur van die huis af werk. Sy is mal oor 'n lysie en beplan-en-organiseer graag. Sy hou veral daarvan om ons huis mooi te maak en dink graag vir pappa planne uit om te doen, waarvoor hy gewoonlik nie tyd het nie. Sy hou ook van lees, sjokolade, toer, koekbak en tuinmaak.
Innecke is gebore en getoë in Rustenburg. Sy studeer Bcom Finansiële Rekeningkunde en verwerf ook haar Honneursgraad daarin aan die NWU Potchefstroomkampus. Na afloop van haar studies, gaan werk sy en haar man, Anton Dednam vir 'n jaar in Suid-Korea as onderwysers. Terug op eie bodem trou hulle, Anton word predikant en hulle vestig hulself in Pretoria, waar eers 3 honde volg en toe later 3 kinders.
Pieter is die le Roux-gesin se pappa. Hy is 'n dominee en daarom werk hy net naweke en saans. In sy vrye tyd speel hy met die kinders. Hy maak preke, doen huisbesoeke en kan die heel lekkerste varsgebroude koffie in die wêreld maak. Hy het groen vingers en hou van tuinmaak, bome (veral broodbome), oefen, lees, plaas en braaivleis (veral as iemand anders die vleis braai. Maar hy hou die meeste van die le Roux's se mamma.
Pieter is gebore en getoë in die Vrystaat. Hy het aan die Teologiese Skool op Potchefstroom studeer waar hy 'n graad en ook 'n vrou gekry het. Pieter het 'n Meestersgraad in teologie. En hy maak ook die lekkerste varsgebroude moerkoffie.
Anton is die Dednam's se pappa. Hy is 'n dominee en hou daarvan om te preek, veral vir ons by die huis… Volgens ons bekkige 4 jarige kuier pappa net elke dag by mense en hou baie vergaderings.
Hy hou van sport, maar nie van oefen nie. Hy hou ook van koffie, houtwerk en braai. Anton is die beste klimraam-bouer in Pretoria en kan enige iets regmaak by die huis. Hy is die hoof van ons huis en ons finansies en soek altyd 'n manier om 'n Rand te spaar. Hy is liefdevol en luister graag!
Anton het grootgeword in Brits en het Teologie studeer aan die NWU, Potchefstroomkampus.
Ellie Sy is eerstens haar man, André, se vrou en tweede mamma van hulle drie seuns (wat 'n bad kan
breek as hulle rof speel tydens badtyd!) en (amper) 'n dogtertjie as die Here wil. Sy en haar man is
gebore in Pretoria en woon nogsteeds daar. Sy hou van lees, kreatiewe projekte, kwaliteit sjokolade,
geskenke koop en vakansies!
Sy het haar studies in 2008 by Aros in die Grondslagfase Onderwys voltooi. Sy het dit geniet om vir 'n
paar jaar in dié fase skool te gee en te sien hoe kinders soos sponse leer. Van die geboorte van hul